# Departament d'Igualtat i Feminisme de la Generalitat de Catalunya

El Departament d'Igualtat i Feminisme, anteriorment Departament d'Igualtat i Feminismes, del Govern de la Generalitat de Catalunya té competències en polítiques per a la igualtat efectiva entre homes i dones, feminismes, drets LGTBI, antiracisme i altres formes de discriminació. El departament va ser creat el 25 de maig de 2021 en el marc de la formació del Govern de Pere Aragonès i la primera consellera va ser Tània Verge i Mestre, a proposta d'Esquerra Republicana de Catalunya.
El posterior Govern de Salvador Illa va mantenir el departament, tot i introduir un canvi en la denominació, de 'feminismes' a 'feminisme'. La consellera del nou govern va passar a ser Eva Menor Cantador. L'acord entre el Partit Socialista de Catalunya i ERC per a la investidura del president Illa incloïa mantenir l'àmbit de la igualtat i feminisme amb el rang de departament.

## Funcions

El Departament d'Igualtat i Feminisme s'encarrega de les polítiques públiques en els àmbits següents: igualtat, igualtat en el treball i garanties de drets i no-discriminació; col·lectius LGTBI+; dones i erradicació de les violències masclistes; foment i defensa dels drets humans, incloent-hi els drets polítics i civils; corresponsabilitat i usos del temps, i altres funcions que li atribueixin les lleis i altres disposicions.
El Departament encapçalat en el Govern de Salvador Illa per Eva Menor Cantador, elimina com a funcions les polítiques de migracions, refugi i ciutadania. Així mateix, canvia el terme de 'cures' per 'corresponsabilitat'.

## Estructura

El Departament es va estructurar el 2021 en una Secretaria General, dirigida per Georgina Oliva, i dues secretaries sectorials: la Secretaria d'Igualtats i la Secretaria de Feminismes.
La Secretaria d'Igualtats, que dirigeix Mireia Mata, inclou la Direcció General de Polítiques Públiques LGBTI+, sota la direcció de Xavi Florensa, la Direcció General per a la Promoció i Defensa dels Drets Humans, amb Adam Majó, i la Direcció General de Migracions, Refugi i Antiracisme, amb Eunice Romero. L'Agència de Migracions de Catalunya i l'Organisme de Protecció i Promoció de la Igualtat de Tracte i la No-discriminació van passar a dependre de la Secretaria d'Igualtats.
La Secretaria de Feminismes, que és dirigida per Montserrat Pineda, incorpora la Direcció General per a l'Erradicació de les Violències Masclistes, dirigida per Laia Rosich, i la Direcció General de Cures, Organització del Temps i Equitat en els treballs. L'Institut Català de les Dones i l'Observatori de les Violències Masclistes van passar a dependre de la Secretaria de Feminismes. Es va crear també la Subdirecció de Prevenció i Sensibilització, depenent de la Direcció General per a l'erradicació de les Violències Masclistes, que dirigeix Rubèn Sánchez Ruiz i que pretén implementar accions dirigides als homes amb l’objectiu d’erradicar aquest tipus de violències.
El 12 d'agost de 2024 es va publicar el DECRET 133/2024, d'11 d'agost, de creació, denominació i determinació de l'àmbit de competència dels departaments en què s'organitza el Govern i l'Administració de la Generalitat de Catalunya, amb el qual la denominació del departament passà a ser «Departament d'Igualtat i Feminisme».

## Llista de Conselleres

| # | Legislatura | Nom | Nom | Inici mandat | Fi mandat | Partit polític | Partit polític |
| 1 | XIII | | Tània Verge i Mestre | 26 de maig de 2021 | 12 d'agost de 2024 | | Independent |
| 2 | XV | | Eva Menor Cantador | 12 d'agost de 2024 | En el càrrec | | Partit dels Socialistes de Catalunya |

## Notes

* ↑ A proposta de Esquerra Republicana de Catalunya.

## Referències

* ↑ NacióDigital. «Tània Verge assumirà la nova conselleria de Feminismes i Igualtat | NacióDigital». [Consulta: 29 maig 2021].
* ↑ SER Catalunya «Illa eleva Llengua i Esports a conselleries, recupera Agricultura i potencia la Unió Europea en acció exterior». Cadena SER, 12-08-2024.
* ↑ González, Júlia Regué,Sara. «Eva Menor, la exalcaldesa de Badia del Vallès, será la consellera de Igualtat i Feminisme» (en castellà). El Periódico, 11-08-2024. [Consulta: 11 agost 2024].
* ↑ «DECRET 133/2024, d'11 d'agost, de creació, denominació i determinació de l'àmbit de competència dels departaments en què s'organitza el Govern i l'Administració de la Generalitat de Catalunya.». Diari Oficial de la Generalitat de Catalunya, 12-08-2024.
* ↑ «Document». [Consulta: 26 juliol 2021].
* 1 2 3 «DECRET 249/2021, de 22 de juny, d'estructuració del Departament d'Igualtat i Feminismes.». DOGC, 23-06-2021.
* ↑ «Igualtat i Feminismes consolida la seva estructura amb el nomenament de la Subdirecció de Prevenció i Sensibilització». Generalitat de Catalunya, 01-01-2021. [Consulta: 4 octubre 2021].
* ↑ «DECRET 133/2024, d'11 d'agost, de creació, denominació i determinació de l'àmbit de competència dels departaments en què s'organitza el Govern i l'Administració de la Generalitat de Catalunya». Diari Oficial de la Generalitat de Catalunya, 12-08-2024. [Consulta: 12 agost 2024].